# Ferran Costa Marimon

Ferran Costa Marimon (Mataró, 14 de setembre de 1970) és un polític, empresari i lingüista andorrà.
Fou parlamentari al Consell General d'Andorra des del 2015 fins al febrer del 2023, ostentant el càrrec de president del Grup Parlamentari Liberal durant la VIII Legislatura.
Actualment, és ambaixador del Principat d'Andorra a Liechtenstein i a les Oficines de les Nacions Unides i altres organitzacions internacionals a Ginebra.

## Biografia
### Educació

És llicenciat Magna Cum laude en Relacions Internacionals per Knox College (Illinois), té un màster de lingüística aplicada per la Universitat de Lleida, un postgrau en Gestió de petites i mitjanes empreses per Escola Superior d'Administració i Direcció d'Empreses (ESADE). Ferran Costa és doctor en lingüística aplicada per la Universitat d'Andorra.

### Trajectòria política

Va ser escollit novament conseller general a les Eleccions al Consell General d'Andorra de 2019. Durant la VIII legislatura, presideix la Comissió Legislativa d'Educació, Recerca, Cultura, Joventut i Esports; així com de l'Agència de Qualitat de l'ensenyament superior d'Andorra (AQUA). Des del maig del 2019, Ferran Costa és cap de la delegació del Consell General d'Andorra a l'OSCE-PA i membre de la delegació a la UIP.
Com a missions diplomàtiques, Costa ha participat com a delegat de l'OSCE-PA en les missions de control de processos electorals durant les Eleccions presidencials dels Estats Units de 2020 i també a les eleccions legislatives de 2021 a Uzbekistan.
El 16 d'agost del 2023, el cap del Govern d'Andorra, Xavier Espot, va nomenar Ferran Costa Marimon, ambaixador del Principat d'Andorra a les Oficines de les Nacions Unides i altres organitzacions internacionals a Ginebra.
En el mateix sentit, el 6 de setembre del 2023, el Govern d'Andorra, va nomenar Ferran Costa Marimon, ambaixador extraordinari del Principat d'Andorra al Principat de Liechtenstein.

### Trajectòria professional

És gerent de l'escola de llengües inlingua Andorra des de 1996 i membre del Consell d'Administració d'inlingua Internacional, amb seu a Berna (Suïssa). Va ser elegit president del consell d'Administració d'inlingua International AG, càrrec que ostenta des del juny del 2019.

### Voluntariat

Des del 2014 forma part del Grup de Recerca en Llengües de la Universitat d'Andorra, que estudia els usos lingüístics de manera àmplia i transversal, amb èmfasi especial en les particularitats de l'ús del català a Andorra.

## Referències

* ↑ «Tesi doctoral sobre l'ús de les tauletes tàctils en l'aprenentatge de l'anglès», 08-04-2022. [Consulta: 21 juliol 2022].
* ↑ «Ferran Costa i Marimon — Consell General Principat d'Andorra».
* ↑ Andorra, Ara. «Ferran Costa, observador electoral als Estats Units», 03-11-2020. [Consulta: 30 setembre 2023].
* ↑ Vella, Redacció, Andorra la. «Costa fa d'observador a les eleccions de l'Uzbekistan», 25-10-2021. [Consulta: 30 setembre 2023].
* ↑ «Decret pel qual es fa públic el nomenament del Sr. Ferran Costa Marimon pel càrrec d'ambaixador no resident i representant del Principat d'Andorra a l'Oficina de les Nacions Unides i altres organitzacions internacionals a Ginebra.» (en català). [Consulta: 2 octubre 2023].
* ↑ «Decret pel qual es fa públic el nomenament del Sr. Ferran Costa Marimon per al càrrec d'ambaixador no resident al Principat de Liechtenstein.» (en català). [Consulta: 2 octubre 2023].
* ↑ «Grup de Recerca de la Universitat d'Andorra».

## Enllaços externs

* Perfil polític oficial al Consell General d'Andorra.
* Notícia sobre la defensa de la tesi doctoral.